8 मार्च को 1008 कन्याओं का पूजन करेगी भाजपा
भारतीयजनता पार्टी जयपुर शहर और जयपुर देहात की ओर से 8 मार्च को मुख्यमंत्री वसुंधरा राजे के जन्मदिन पर अनेक कार्यक्रम आयोजित किए जाएंगे। इस मौके पर कन्या पूजन होगा और सरकार की योजनाओं की प्रदर्शनी लगाई जाएगी। इस दिन महिला दिवस होने के कारण महिलाओं को सम्मानित भी किया जाएगा।
भाजपा जयपुर देहात अध्यक्ष डीडी कुमावत और शहर अध्यक्ष संजय जैन ने बताया कि यूथ हॉस्टल में सुबह 9 बजे 1008 कन्याओं का पूजन किया जाएगा। इस मौके पर दाती महाराज, पार्टी के प्रदेशाध्यक्ष अशोक परनामी सहित बड़ी संख्या में जिले के कार्यकर्ता हिस्सा लेंगे। पूजन के बाद कन्याओं को स्कूल सामग्री वितरित की जाएगी। कार्यक्रम में मुख्यमंत्री राजे के जीवन से संबंधित चित्रों की प्रदर्शनी भी लगाई जाएगी। साथ ही जयपुर शहर की 11 महिलाओं का सम्मान होगा, जिन्होंने पढाई, खेलकूद सहित विभिन्न क्षेत्रों में उल्लेखनीय काम किया है। कुमावत ने बताया कि इस कार्यक्रम में एक सुराज सेल्फी का कार्यक्रम भी रखा गया है, जिसके जरिए कार्यकर्ता राज्य सरकार की लोक कल्याणकारी योजनाओं के साथ सेल्फी ले सकेंगे।
इसी दिन सिविल लाइंस स्थित ईसरदा पैलेस में राजस्थान जन कल्याण परिषद की ओर से रक्तदान शिविर लगेगा, जिसमें जयपुर शहर और देहात के कार्यकर्ता रक्तदान करेंगे।
hin_Deva hin_Deva hin_Deva hin_Deva